Dis nie goeie leesstof op ‘n leë maag nieDis daardie tyd van die jaar wat as komkommertyd bekend staan wanneer toetsrugby op die agtergrond geskuif word en elke moontlike storie die webwerwe en nuusblaaie haal. Dis wanneer daar voorraad opgeneem word, die seisoen in oënskou geneem word en elke span se vertonings ontleed, en nogmaals ontleed, word. The Guardian van Londen se vyf rugbyskrywers het hulle hoogte- en laagtepunte van die afgelope herfstoetse neergepen en dit was eintlik baie maklik. Die All Blacks was volgens drie van die vyf die beste span van die jaar. Engeland was kort op hul hakke, tog het twee die Iere die jawoord gegee. Ek meen die Iere se vertoningslys was die beste. Hulle was immers die enigste span wat vanjaar die All Blacks (in Chicago) kon klop en die Wallabies en die Bokke (in Junie) verslaan het. Die mite van oorheersing deur die Suid-Halfrond bestaan nie meer nie; die All Blacks kán geklop word; en die Wallabies, Bokke en Poemas was veevoer. Die All Blacks het wel die wêreldrekord van 17 opeenvolgende oorwinnings tot 18 verbeter, maar is vanjaar se span werklik so goed? Hoeveel spelers sou die brekers van 1965 tot 70 se span gehaal het? Was daar ŉ Bryan Williams, Grahame Thorne, Sid Going, Colin Meads of Ian Kirkpatrick? En wat van Richie McCaw, Jonah Lomu, Conrad Smith en Dan Carter? Daar was groot eenstemmigheid by die vyftal joernaliste oor die swakste span en vertonings van die jaar … die Bokke. Dit was nie goeie leesstof nie en kommentaar soos ‘ek het nie geglo die Bokke kan swakker as teen Italië vaar nie, toe kry hulle dit teen Wallis reg,’ en ‘die Bokke kon net aan hul truie uitgeken word,’ slaan jou vierkant tussen die oë. ŉ Mens besef opnuut hoe die Bokke se spel getaan het, hoe pateties hul vertonings in hul drie verloortoetse was (ook in gelykopstryd teen die onervare, onvoorbereide Barbarians). Dit laat jou weer besef hoe belangrik die besluit van die rugbybase sal wees wanneer hulle volgende week oor Allister Coetzee se toekoms redekawel. Verdien die man nog ŉ kans? Is hy werklik slagveld toe gestuur sonder die nodige ammunisie? Sou enige ander afrigter ook so swak gevaar het?